
Kraftig auke i behovet for mottaksplassar

Behovet for mottaksplassar er rekordstort. UDI har aldri måtta opprette så mange nye plassar på eitt år. Bakgrunnen er ein kraftig auke i talet på asylsøkjarar som kjem til Noreg.

– Etter mange år med nedbygging er det no behov for ei markant oppbygging. Auken i talet på asylsøkjarar gjer at mottakssystemet er under kraftig press. Vi arbeider på spreng for å tilby asylsøkjarane som kjem, eit forsvarleg butilbod, seier Ida Børresen i UDI.  

Behov for minst 5 000 nye plassar

Mottakssystemet er organisert slik at UDI skal opprette og leggje ned mottak i takt med kor mange som kjem. Det er ikkje god samfunnsøkonomi å ha mange plassar ståande ubrukte i tilfelle talet på asylsøkjarar skulle auke. Ei av hovudutfordringane er å finne eigna bustader i ein periode med høgkonjunktur. Trass i tre utlysingsrundar i år har det ikkje vore mogleg å finne så mange plassar som det er behov for. Det er oppretta 4 000 plassar så langt i år, men det er behov for minst 5 000 til. 

Nasjonal dugnad

– For å møte utfordringa treng vi ein nasjonal dugnad der lokale krefter bidreg, understrekar Ida Børresen. Derfor går vi no breitt ut for å finne andre løysingar, mellom anna ved direktekjøp utan anbod. Først og fremst kontaktar vi kommunar der det kan finnast bustader som eignar seg. Vi oppfordrar kommunane til å undersøkje kva moglegheiter dei har, og så ta kontakt med oss. I tillegg har vi vore i kontakt med Forsvaret for å sjå på om det er mogleg å bruke nedlagde kasernar. Vi vil òg kontakte humanitære organisasjonar og utleigarar av mellombelse bustader, seier Børresen.

Mottakssystemet er fasedelt. I tida fram til asylintervjuet bur asylsøkjarane i transittmottak. Etter det blir dei overførte til ordinære mottak rundt om i landet. Einslege mindreårige asylsøkjarar mellom 15 og 18 år har eigne mottak. Det er behov for plassar i heile mottakssystemet. 

Ved utgangen av juni budde 9 216 personar i asylmottak. Utnyttinga av kapasiteten i mottakssystemet var på over 98 prosent. 

Meir informasjon: www.udi.no
Pressetelefon, UDI: 23 35 17 00

